Document ID: 32012R0630

UREDBA KOMISIJE (EU) št. 630/2012
z dne 12. julija 2012
o spremembi Uredbe Komisije (ES) št. 692/2008 v zvezi z zahtevami za homologacijo motornih vozil s pogonom na vodik ter mešanice vodika in zemeljskega plina glede na emisije ter v zvezi z vključitvijo specifičnih informacij o vozilih, opremljenih z električnim prenosom moči, v opisni list za namen ES-homologacije
(Besedilo velja za EGP)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe (ES) št. 715/2007 Evropskega parlamenta in Sveta z dne 20. junija 2007 o homologaciji motornih vozil glede na emisije iz lahkih potniških in gospodarskih vozil (Euro 5 in Euro 6) in o dostopu do informacij o popravilu in vzdrževanju vozil (1) ter zlasti točk (a), (f) in (i) člena 5(3) Uredbe,
ob upoštevanju naslednjega:
(1)
Sporočilo Komisije Evropskemu parlamentu, Svetu in Evropskemu ekonomsko-socialnemu odboru - Evropska strategija za čista in energetsko učinkovita vozila (2) priznava obstoj najrazličnejših tehnologij (elektrike, vodika, bioplina in tekočih biogoriv), ki lahko odločilno prispevajo k izpolnitvi prednostnih nalog strategije Evropa 2020, tj. k razvoju gospodarstva, ki temelji na znanju in inovacijah (pametna rast), ter k spodbujanju bolj konkurenčnega in zelenega gospodarstva, ki gospodarneje izkorišča vire (trajnostna rast).
(2)
Kratko- in srednjeročno bodo motorji z notranjim zgorevanjem verjetno ohranili prevladujoči položaj v proizvodnji vozil; mehak prehod z motorjev z notranjim zgorevanjem na druge vrste prenosov moči, ki temeljijo na elektriki (električni akumulator, gorivne celice), bi se lahko omogočil s prilagoditvijo motorjev z notranjim zgorevanjem za uporabo čistih goriv, npr. vodika (H2) ali mešanic vodika in zemeljskega plina (H2ZP).
(3)
Glede na negotov prihodnji razvoj tehnologije prenosa moči in verjetnost, da bodo nove tehnologije predstavljale vedno večji delež trga, je treba veljavno evropsko zakonodajo o homologaciji prilagoditi navedenih tehnologijam.
(4)
Uredba Komisije (ES) št. 692/2008 z dne 18. julija 2008 o izvajanju in spremembi Uredbe (ES) št. 715/2007 Evropskega parlamenta in Sveta o homologaciji motornih vozil glede na emisije iz lahkih potniških in gospodarskih vozil (Euro 5 in Euro 6) in o dostopu do informacij o popravilu in vzdrževanju vozil (3) med obravnavanimi vrstami goriva trenutno ne vključuje H2 in H2ZP. Zato je primerno razširiti postopek homologacije iz navedene uredbe, da bo zajemal navedeni gorivi.
(5)
Uredba (ES) št. 79/2009 Evropskega parlamenta in Sveta z dne 14. januarja 2009 o homologaciji motornih vozil s pogonom na vodik in spremembi Direktive 2007/46/ES (4) je določila varnostne zahteve za homologacijo motornih vozil glede na vodikov pogon. Poskrbeti je treba tudi za varstvo okolja, saj imajo emisije dušikovih oksidov, ki nastajajo pri uporabi vodika kot goriva v motorjih z notranjim zgorevanjem, lahko škodljiv vpliv na okolje.
(6)
Pri uporabi mešanic H2ZP se v ozračje sprošča določena količina onesnaževal, predvsem ogljikovodikov, ogljikovega monoksida, dušikovih oksidov in delcev; te emisije je treba ustrezno obravnavati.
(7)
Različne formule in parametre, ki se uporabljajo za določanje rezultatov emisijskih testov, je treba prilagoditi za specifične primere uporabe H2 in H2ZP v motorjih z notranjim zgorevanjem, saj so navedene formule in parametri močno odvisni od vrste in značilnosti uporabljenega goriva.
(8)
Dokumentacijo, ki jo proizvajalec predloži nacionalnim homologacijskim organom, je treba posodobiti, da bo vključevala ustrezne informacije za H2, H2ZP in električna vozila.
(9)
Uredbo (ES) št. 692/2008 je zato treba ustrezno spremeniti.
(10)
Ukrepi, predvideni s to uredbo, so v skladu z mnenjem Tehničnega odbora za motorna vozila -
SPREJELA NASLEDNJO UREDBO:
Člen 1
Uredba (ES) št. 692/2008 se spremeni:
1.
Člen 2 se spremeni:
(a)
točka 16 se nadomesti z naslednjim:
„16.
‚hibridno električno vozilo (HEV)‘ pomeni vozilo - vključno z vozili, ki energijo iz porabljivega goriva pridobivajo zgolj za polnjenje naprave za shranjevanje električne energije/moči - ki za mehanski pogon pridobiva energijo iz obeh od naslednjih virov shranjene energije/moči v vozilu:
(a)
porabljivo gorivo;
(b)
akumulator, kondenzator, vztrajnik/generator ali druga naprava za shranjevanje električne energije/moči;“
(b)
dodajo se naslednje točke:
„33.
‚električni prenos moči‘ pomeni sistem, ki ga sestavljajo ena ali več naprav za shranjevanje električne energije, ena ali več naprav za kondicioniranje električne energije ter eden ali več električnih strojev, ki za pogon vozila pretvarjajo shranjeno električno energijo v mehansko energijo pri kolesih;
34.
‚povsem električno vozilo‘ pomeni vozilo z izključno električnim prenosom moči;
35.
‚vozilo s prilagodljivim tipom goriva na H2ZP‘ pomeni vozilo s prilagodljivim tipom goriva, za pogon katerega se lahko uporabljajo različne mešanice vodika in zemeljskega plina/biometana;
36.
‚vozilo s pogonom na vodikovo gorivno celico‘ pomeni vozilo s pogonom na gorivno celico, ki za pogon vozila pretvarja kemično energijo iz vodika v električno energijo.“
2.
Priloge se spremenijo v skladu s Prilogo k tej uredbi.
Člen 2
Ta uredba začne veljati na dvajseti dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 12. julija 2012

Labels: 7
8
3
20